﻿ Designmárka autizmussal élőktől - Civil Hírügynökség
2017-11-21 Adományozás, Fogyatékkal élők, Hírfolyam
Autizmussal élő fiatalok rajzaival díszített designtárgyak mutatkoztak be a hétvégén Londonban. A Balassi Intézet által szervezett reTHINK Hungary and the V4 rendezvénye keretében a WAMP design vásáron kaptak helyet az Autistic Art márka jótékony célú termékei.
A noteszeken, borokon, csokis dobozokon található grafikák az Autistic Art Alapítvány művészeti foglalkozásán születtek. A termékek eladásából az alapítvány 10 autista fiatalokat ellátó lakóotthont támogat és egy egyedülálló művészetterápiás programot is fenntart.
November 18-án a WAMP design vásár keretében Londonban mutatkozott be autizmussal élő fiatalok rajzainak felhasználásával dolgozó márka, az Autistic Art. A Balassi Intézet által szervezett reTHINK Hungary and the V4 dizájnfesztiválon harminc hazai tervező márkájával várták a helyi divat- és design rajongókat. A rendezvény az újragondolás, újrahasznosítás témáját mutatta be különböző nézőpontokból: dizájnvásáron, divatbemutatókon, kerekasztal-beszélgetésen és a magyar gasztronómián keresztül.
Az Autistic Art Alapítvány 10 hazai civil fenntartású autista lakóotthont támogat, 6 otthonban pedig egy különleges művészetterápiás programot is fenntart. Ennek keretében születnek azok a rajzok is, amelyek megjelennek az Autistic Art designmárka termékein. A grafikák felhasználásával később selyemsálak, noteszek, borosüvegek, csokoládék, naptárak, teák és pulóverek készülnek.
Rajzból designtárgy
A program az országban egyedül biztosít olyan művészetterápiás foglalkozást kortárs művészeti szemlélettel, amely mindenben megfelel az autisták igényeinek. A foglalkozásokra nagy szükség van, hiszen az autizmussal élő emberek jellemzően nem összefüggésekben, kontextusban gondolkodnak, sokkal inkább képszerűen. 40 százalékuk például egyáltalán nem beszél. Azok a fiatalok, akik kevéssé tudják kifejezni magukat, a rajzaikkal megmutathatják, hogy zártságuk mögött ki is rejtőzik valójában.
Bella Viktória, az Autistic Art Alapítvány ügyvezetője elmondta: „Mára minden 68. ember autizmussal él, és ez az egyik leggyorsabban növekvő fogyatékosság. Ennek ellenére az autizmussal élő fiatalokat ellátó lakóotthonok folyamatosan nehéz anyagi helyzetben vannak. Nekik nyújt segítséget az Autistic Art Alapítvány immár 10 éve”.
Az otthonokban több mint 200 fiatalt látnak el, akik önálló életvitelre nem képesek. Az otthonokban azonban közösségben élhetnek, alkothatnak, dolgozhatnak a képességeiknek megfelelően. A lakók számára ezek az otthonok jelentik a biztonságot és sokszor a második családot is.